РЕГЛАМЕНТ (ЕО) № 317/2009 НА КОМИСИЯТА
от 17 април 2009 година
за замяна на приложение I към Регламент (ЕО) № 673/2005 на Съвета за установяване на допълнителни мита върху вноса на някои продукти с произход от Съединените американски щати
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 673/2005 на Съвета от 25 април 2005 г. за установяване на допълнителни мита върху вноса на някои продукти с произход от Съединените американски щати (1), и по-специално член 3 от него,
като има предвид, че:
(1)
Тъй като Съединените американски щати не успяха да приведат Закона за компенсиране на трайния дъмпинг и субсидиите (ЗКТДС) в съответствие със задълженията си по споразуменията в рамките на СТО, с Регламент (ЕО) № 673/2005 беше наложено 15 % адвалорно допълнително мито върху вноса на някои продукти с произход от Съединените американски щати, считано от 1 май 2005 г. В съответствие с разрешението на СТО за суспендиране на прилагането на отстъпките за Съединените щати Комисията приспособява ежегодно нивото на суспендиране според нивото на анулиране или увреждане, предизвикано от ЗКТДС на Общността за това време.
(2)
Плащанията по ЗКТДС за последната година, за която има данни, са свързани с разпределянето на антидъмпинговите и изравнителните мита, събрани по време на 2008 фискална година (1 октомври 2007 г. - 30 септември 2008 г.). Въз основа на данните, публикувани от Митническа и гранична защита на Съединените щати, нивото на анулиране или увреждане, причинено на Общността, се изчислява на 16,31 млн. щатски долара.
(3)
Тъй като нивото на анулиране или увреждане и следователно на суспендиране е намаляло, продуктите от приложение II към Регламент (ЕО) № 673/2005, които бяха добавени през 2006 и 2007 г. към списъка в приложение I към Регламент (ЕО) № 673/2005, следва да се премахнат първо от списъка в приложение I към посочения регламент. След това четири продукта от приложение I към Регламент (ЕО) № 673/2005 следва да бъдат извадени от приложение I към посочения регламент, следвайки реда в този списък.
(4)
Ефектът от 15 % адвалорно допълнително вносно мито върху вноса от Съединените щати на продуктите от измененото приложение I представлява, за една година, стойност на търговия, непревишаваща 16,31 млн. щатски долара.
(5)
За да се гарантира, че няма да има забавяния при освобождаване от митницата на стоките, извадени от обхвата на 15 % адвалорно допълнително вносно мито, настоящият регламент следва да влезе в сила от датата на публикуването му.
(6)
Мерките, предвидени в настоящия регламент, са в съответствие със становището на Комитета по прилагане на ответни мерки в търговията,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 673/2005 се заменя с текста от приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 май 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 април 2009 година.